作者:葛長庚
標題:沁園春
內容:要做神仙，煉丹工夫，亦有何難。向雷聲震處，一陽來複，玉爐火熾，金鼎煙寒。奼女乘龍，金公跨虎，片晌之間結大還。丹田裡，有白鴉一個，飛入泥丸。河車運入崑山。全不動纖毫過玉關。把龜蛇烏兔，生擒活捉，霎時雲雨，一點成丹。白雪漫天，黃芽滿地，服此刀圭永駐顏。常溫養，使脫胎換骨，身在雲端。